Lørdag vil Ditte Leere Hesselborg fra Flauenskjold gøre noget, hun aldrig har gjort før: Hoppe nonstop på trampolin i 13 stive timer. Hvis det lykkes, har hun slået danmarksrekorden. - Det er helt klart den største udfordring, jeg har givet mig selv nogensinde, siger Ditte Leere Hesselborg. For fire år siden var hun et helt andet sted. Der satte hendes vægt begrænsninger for, hvad hun troede, hun kunne. - At gå fra at være overvægtig og få at vide af lægen, at jeg var for tung til at løbe - og så til at nå det mål, det ville være kæmpestort, konstaterer Ditte Leere Hesselborg. Trods lægens anvisninger løb hun alligevel. Og det gav skader. - Men så trak en veninde mig med til trampolin, og så begyndte kiloene at rasle af. Jeg har hængt fast lige siden, siger Ditte Leere Hesselborg, der i dag er instruktør både i Flauenskjold Fitness og Skansen i Nørresundby. Sidstnævnte blev hun headhuntet til af ultraløber Stine Rex, som har stablet rekordforsøgene i Aabybro på benene. Fra fem til 13 timer Hoppeinstruktøren har hoppet nonstop i fem timer før. Men i Søparken i Aabybro skal hun lørdag den 19. august gøre det i over dobbelt så lang tid. Hvordan vil du gennemføre det? - Det er et godt spørgsmål. At gå ned i fart er det vigtigste. Jeg skal nok ramme muren nogle gange, siger Ditte Leere Hesselborg og fortsætter: - Men jeg står jo ved nogle helt fantastiske folk, der cykler, som jeg tror, jeg godt kan trække noget energi fra. Og så må jeg bare æde mig selv, siger Ditte Leere Hesselberg og refererer til Rune Kath, som laver rekordforsøg i længste spinningtime med samme instruktør lige ved siden af. Men man kan ikke hoppe nonstop på trampolin i 13 timer uden at skulle af med vandet. Og derfor indebærer rekordforsøget også noget, Ditte Leere Hesselborg heller aldrig gjort før. At skulle tisse i en voksenble. - Bleen bliver den største hurdle. Det er det mest grænseoverskridende, jeg nogensinde skal ud i. Det bliver svært at være i bevægelse og tisse. Og så vil der være kameraer og det hele, pointerer hun. - Men det skal ikke stoppe mig. Nu har jeg sat mig det i hovedet, og så skal det bare lykkes. Rekordforsøget foregår fra lørdag klokken syv om morgnen til klokken otte om aftenen, samtidig med en perlerække af andre rekordforsøg, alt sammen med det formål at samle ind til foreningen Skyggebørn . Se programmet og hvordan du kan deltage herunder:

Opsummering:
Ditte Leere Hesselborgs rekordforsøg i Søparken løber af stablen, mens Stine Rex forsøger at slå verdensrekorden i ultraløb - se programmet for dagene nederst i artiklen.